שבוע הספר העברי 2005, במוזיאון ישראל, ירושלים
**שבוע הספר העברי** הוא אירוע המתקיים בישראל מדי שנה במהלך חודש יוני, במסגרתו מוקמים ירידי ספרים ברחובות הערים, ובהם מיוצגות מרבית הוצאות הספרים בישראל, המוכרות את ספריהן במחירים מוזלים. גם בחנויות הספרים נמכרים הספרים בהוזלה בתקופה זו, ויש בהן המאריכות את המכירה המוזלת על-פני כל החודש.

בנוסף למכירת הספרים, מתקיימים במהלך תקופה זו אירועים ספרותיים מגוונים, כגון מפגשים עם סופרים, ערבי קריאה וטקס הענקת "פרס ספיר" לסופרים עבריים.

היסטוריה
--------

### יוזמות מוקדמות

הצעה לקיומו של שבוע הספר העברי עלתה ב-19 בנובמבר 1924 במאמר מאת אברהם שצ'גלוב, שפורסם בעיתון "הארץ".

האירוע הראשון של פתיחת דוכנים למכירת ספרים מוזלים ברחוב נערך ב-1 באפריל 1926, כששמו בארץ-ישראל היה "יום הספר העברי". הוא נערך ביוזמת "המשרד להפצת הספר העברי בארץ־ישראל", ארגון שנוסד בשיתוף פעולה בין פרנסי העיר תל אביב לאגודת הסופרים, וביוזמתה של המו"לית ברכה פלאי, ובמסגרתו הוצבו דוכנים בשדרות רוטשילד בתל אביב. ההודעה על לידתו הצפויה נמסרה לציבור כמה שבועות לפני כן מעל דפי העיתונות:

> 
> לשכת הספר של אגודת הסופרים והספרות העברית החליטה להכריז בחוה"מ פסח על "יום הספר העברי". ביום זה ערכו נשפים, חגיגות, הרצאות, אספות עם, הגרלות, קונצרטים וכדומה, שמטרתם תעמולה ופרסום לספרות העברית. לימים אלה תוציא לשכת הספר גיליון מיוחד, גדול תבנית ומצויר שבו ישתתפו כל סופרי א"י ולו גם בפרק אחד, או באפוריסמוס, ההכנסה של הימים האלה תוקדש למפעלי האגודה
> 
> 
> 
> — דואר היום, 10.3.1926
> 

משנת 1926 ועד לשנת 1958 התקיימו מפעם לפעם אירועים כדוגמת "יום הספר העברי" הראשון, כאשר חלקם אף התקיימו בידי תנועות ציוניות בגולה. באנגליה התקיים במשך שנים רבות "שבוע הספר היהודי".

בפברואר 1954 התקיים בחיפה, ביוזמת מועצת פועלי חיפה, שבוע הספר והסופר העברי. במסגרת השבוע התקיימה תערוכת ספרים בהשתתפות הוצאות הספרים הגדולות בישראל. בתחילת אפריל 1954 התקיימה תערוכה דומה בירושלים, אולם ההשתתפות הציבורית הייתה דלה. בפברואר 1956 התקיים בחיפה בפעם השנייה שבוע הספר והסופר העברי. לתוכנית של האירוע הקודם נוסף גם "פרס הספר", הגרלה של פרסי ספרים בין רוכשי ספרים מעל סכום מסוים.

### שבוע הספר העברי

את "שבוע הספר העברי" במתכונתו הנוכחית, הכוללת דוכנים למכירת ספרים ברחבי ישראל, יזם המשורר והסופר שלמה טנאי בינואר 1959, במסגרת ועדת העשור להקמת המדינה. במסגרת "חג הספר העברי" שהתקיים בתחילת מאי 1959, הוקמו דוכנים בהם נמכרו ספרים במבצעים, בקריאה שתושבי ישראל יעניקו זה לזה ספר עברי לכבוד יום העצמאות.

החל ממאי 1961 מתקיים "שבוע הספר העברי" ברחבי ישראל באופן סדיר מדי שנה. ברבות הימים הפך שם זה לסימן רשום של המו"ל ומופעל על ידי התאחדות בעלי הוצאות הספרים בישראל. חרף שמו, נמכרים בשבוע הספר העברי גם ספרים בשפות אחרות שיצאו לאור בישראל.

מלבד הדוכנים של הוצאות הספרים הגדולות, בירידי ערים הגדולות ניתן למצוא גם מו"לים קטנים יותר המציעים את ספריהם וכן מחברים רבים שפרסמו את ספריהם בהוצאה עצמית. תופעה נוספת בשבוע הספר היא של סופרים המבקרים בדוכנים וחותמים על ספריהם עבור הקונים. סופרי ילדים רבים התמידו להגיע לירידים מדי שנה בשנה והפכו לחלק מנופו של שבוע הספר. ביניהם מחבר סדרת "חסמבה", יגאל מוסינזון, והסופרת אסתר שטרייט-וורצל.

**שבוע הספר העברי - מתחם התחנה, ירושלים 2017.**  
 מאחור משמאל: סיון רהב-מאיר, ד"ר עשהאל לובוצקי, יהורם גאון.   
 מלפנים משמאל: אלישיב רייכנר, רחלי שלו, יפעת ארליך.
בשנת 2020 בעקבות מגפת הקורונה אירועי שבוע הספר לא התקיימו.

#### חודש הספר

לאורך הזמן הפך חודש יוני כולו לחודש בו נערכות הנחות ומכירות מוזלות של ספרים, ובשלב כלשהו החלו ההוצאות לכנות את חודש יוני כולו כ"חודש הספר".

פריסה גאוגרפית
--------------

בשנים הראשונות התקיימו שוקי ספרים בעשרות ערים ברחבי ישראל. למשל, בשנת 1962 נפתחו 45 שוקי ספרים בשבוע הספר העברי. בשנת 1967 התקיים היריד בתשעה יישובים: ירושלים, תל אביב, חיפה, עפולה, טבעון, כפר אתא, נתניה, פרדס חנה וגבעתיים. בשנת 1975 התקיימו ירידי מכירת ספרים ב-15 עיירות פיתוח בניידות מיוחדות שהגיעו אליהן. בשנת 1977 התקיים שבוע הספר ב-20 יישובים.

בגלל חוסר כדאיות, לא ששו ההוצאות להקים דוכנים במקומות מרוחקים, ושוקי שבוע הספר לא התקיימו בהם כלל או שהתקיימו במתכונת מצומצמת או ביוזמה של המועצה המקומית. באילת, בשנת 1974, התקיים יריד ספרים במשך שלושה ימים, ביוזמה של מדור תרבות וספורט של העירייה.

בשנת 2017 הוכרז שבפעם הראשונה זה שמונה עשרה שנה לא יתקיימו אירועי שבוע הספר בפריפריה מכיוון שמשרד התרבות הפסיק את מימונם.

### בתל אביב

היריד הגדול ביותר של שבוע הספר העברי התקיים בתל אביב. בשנים הראשונות התקיים יריד שבוע הספר העברי בתל אביב, שהיה היריד הגדול בישראל, בכיכר דיזנגוף. בהמשך עבר היריד למשך שנים רבות לכיכר מלכי ישראל (היא כיכר רבין).

בשנת 2001, משיקולי אבטחה, הועבר היריד לגני התערוכה, ומשם עבר בשנת 2003 לגני יהושע. בשנת 2008 הוחלט להחזיר את היריד בתל אביב למיקומו המסורתי. בשנת 2021 עבר למרכז שרונה עקב עבודות הרכבת הקלה בכיכר רבין.

### בירושלים

נשיא מדינת ישראל רובי ריבלין מבקר בדוכני שבוע הספר, 2017
בשנות ה-60 התקיים שבוע הספר העברי בירושלים ברחבת הכנסת הישנה ברחוב קינג ג'ורג'. בהמשך עבר היריד לגן הפעמון. משיקולי אבטחה, עבר היריד הירושלמי בשנת 2001 מכיכר ספרא למתחם מוזיאון ישראל, ולאחר מכן, למתחם תחנת הרכבת הישנה. עקב בעיות בהגדרת מתחם תחנת הרכבת הישנה, עבר בשנת 2009 היריד הירושלמי לגן פעמון הדרור. החל משנת 2017 חזר היריד להתקיים במתחם התחנה הראשונה, בתחילת 2024 יחלו עבודות להארכת הקו המהיר לירושלים והיריד יעבור למקום אחר, עדיין לא ידוע לאן.

### בחיפה

שבוע הספר העברי התקיים בחיפה בשנות ה-70 ברחבה ליד ספריית פבזנר ותיאטרון חיפה. בשנת 1982 עבר היריד לגן הזיכרון מול בניין עיריית חיפה. בהמשך עבר היריד לרוממה. בשנת 2010 התקיים יריד הספרים בגרנד קניון. ובשנת 2012 חדל היריד בחיפה להתקיים. בשנת 2019 התקיים יריד ספרים בחיפה בגן של בית הכט, לאחר הפסקה של כעשור.

מועד
----

במהלך שנות ה-60 וה-70 התקיים שבוע הספר העברי במאי, בסמיכות לל"ג בעומר. בשנת 1967 נדחה שבוע הספר אל אחר מלחמת ששת הימים והתקיים בתחילת יולי. משנת 1977 עבר שבוע הספר לתחילת יוני.

אירועים נלווים
--------------

### שבוע הספר התורני

בשנת 1976 התקיים במקביל לשבוע הספר העברי, יריד של שבוע הספר התורני במאה שערים.

החל משנת 1996 התרחב מעגל "שבוע הספר" גם לשוק הספרים במגזר החרדי, ובמהלכו מתקיימים ירידי ספרים גם בריכוזים חרדיים, והוא מכונה "שבוע הספר התורני", (לעיתים מכונה "חודש הספר התורני") בשל אופיים של הספרים הנמכרים במגזר זה. בשונה מ"שבוע הספר הכללי", שבוע הספר התורני איננו מנוהל בצורה ריכוזית ומאורגנת, אלא באופן עצמאי, ומתקיימים מספר מרכזים, הירידים המרכזיים נערכים בירושלים ובבני ברק.

### שבוע הספר הערבי

בשנת 1973 קיים בית הגפן בחיפה אירוע של שבוע הספר במקביל לשבוע הספר העברי. החל משנת 1976 קיים בית הגפן שבוע ספר ערבי בנפרד משבוע הספר העברי, בחודשים ספטמבר או אוקטובר.

דוח הספרייה הלאומית
-------------------

לפי "חוק הספרים", הספרייה הלאומית מקבלת שני עותקים של כל ספר שפורסם בישראל. מדי שנה, לקראת שבוע הספר, מפרסמת הספרייה הלאומית את נתוני ההוצאה לאור בישראל. הדוח מפרט את כמות הספרים שיצאו לאור בשנה שחלפה, סוגות, נושאי הכתיבה, סוגי מו"לים ונתונים רבים נוספים. כך למשל, בשנת 2004 דווח כי הם קיבלו 6,436 ספרים חדשים. רוב הספרים פורסמו בעברית, ורוב הספרים שפורסמו בעברית היו ספרות מקור. כמעט 8% מהספרים שיצאו לאור ב-2004 הם ספרי ילדים ורק 4% היו ספרי לימוד. לפי סוג ההוצאה לאור, 55% מהספרים הופקו בהוצאות מסחריות, 14% בהוצאה עצמית, 10% בהוצאה ממשלתית, 7% בהוצאה למטרות חינוך, ו-14% הוצאו לאור על ידי גופים אחרים.

בעשור שבין השנים 2008–2018 חל גידול של 35% בהוצאות הספרים (6,326 ספרים בשנת 2008 לעומת 8,571 בשנת 2018).

קישורים חיצוניים
----------------

* 

* אתר האינטרנט הרשמי של שבוע הספר העברי

ויקישיתוף מדיה וקבצים בנושא **שבוע הספר העברי** בוויקישיתוף
* שבוע הספר העברי - אתר האינטרנט הרשמי של האירוע
* מידע על שבוע הספר העברי בקטלוג "מרחב" של הספרייה הלאומית
* התאחדות הוצאות ספרים בישראל - אתר האינטרנט של ההתאחדות
* יעקב פיכמן, הסופר, הקורא, הקונה, באתר הארץ, 29 במאי 2006
* זאב פרי, "השדרות היו מקושטות ובהן ערוכים שולחנות וקיאוסקים של ספרים", באתר הארץ, 29 במאי 2006 - על "יום הספר העברי" הראשון, בשנת 1926
* דוד מלמד, בחזרה ל-1926, לרגע שבו נולד שבוע הספר העברי, באתר הארץ, 15 ביוני 2016
	+ מוטי נייגר, מתי נולד שבוע הספר?, באתר הארץ, 26 ביוני 2016
* אייל דץ‏, יריד ההבלים? - האם עדיין צריך את שבוע הספר?, באתר וואלה!‏, 2 ביוני 2010
* נועה אוסטרייכר, שבוע סוף: למה צריך לבטל את שבוע הספר, באתר nrg‏, 4 ביוני 2010
* רוני בר-צורי ובני פפרמן, משרד התעשייה, המסחר והתעסוקה, "שבוע הספר "– בראי המספרים, 6 ביוני 2006 - ניתוח נתוני "שבוע הספר" שנמשך במהלך כל חודש יוני 2005
* שבוע הספר, באתר הכנסת (כעת, מתוך ארכיון האינטרנט "archive.today") (דף מ-2012 ובו מידע שהופיע ב-2003)
* נתוני ההוצאה לאור בישראל: דוח שנתי של הספרייה הלאומית
* חן מלול, יום הספר העברי הראשון: כשהפרחחים יצאו להגן בגופם על שפת העברית המתחדשת, בבלוג "הספרנים" של הספרייה הלאומית, 08.06.2017
* מוטי נייגר, 'למען הספר לא אחשה': שבוע הספר העברי הראשון בארץ ישראל, בבלוג "עונג שבת", 14 ביוני 2017
* שהם סמיט, רשמים משבוע הספר, אחד־עשר מפגשים בדוכן לספרות ילדים בשבוע הספר, הַמּוּסָךְ - מוסף לספרות, 27.06.19
* סרטונים שבוע הספר העברי בתל אביב, באתר ארכיון הסרטים הישראלי בסינמטק ירושלים, יומן כרמל הרצליה 592, 1971
* סרטונים שבוע הספר העברי נפתח ברחבי הארץ, באתר ארכיון הסרטים הישראלי בסינמטק ירושלים, יומן גבע 362, 1966
* סרטונים שבוע הספר העברי בת*א*, באתר ארכיון הסרטים הישראלי בסינמטק ירושלים, יומן כרמל הרצליה 437, 1965
* סרטונים הכנות אחרונות לקראת *שבוע הספר העברי*, באתר ארכיון הסרטים הישראלי בסינמטק ירושלים, יומן כרמל הרצליה 331, 1961

הערות שוליים
------------

1. ↑  אברהם שצ'גלוב, שבוע הספר העברי, הארץ, 19 בנובמבר 1924
2. ↑  דותן גורן, 'הבה נקדיש שבוע אחד לספר העברי': מי המציא את שבוע הספר?, בבלוג "עונג שבת", 5 ביוני 2020
3. ↑  יום הספר העברי, דואר היום, 1 באפריל 1926
4. ↑  אביבה חלמיש, **מבית לאומי למדינה בדרך**, האוניברסיטה הפתוחה, כרך ב, יחידה 5, עמ' 45.
5. ↑  דייויד סלע, נוסטלגיה אונליין: איך נולד שבוע הספר?, באתר ישראל היום, 15 ביוני 2023
6. ↑  יום הספר העברי, הארץ, 2 באפריל 1926
7. ↑  יום הספר העברי, דואר היום, 10 במרץ 1926
8. ↑  דוד מלמד, בחזרה ל-1926, לרגע שבו נולד שבוע הספר העברי, באתר הארץ, 15 ביוני 2016
9. ↑  יום הספר העברי,  הירדן, 8 באפריל 1935
10. ↑  בשבוע הלשון והתרבות, הארץ, 28 בספטמבר 1945
11. ↑  שמואל גולדשמיט, הספר היהודי באנגליה, הַבֹּקֶר, 11 במרץ 1955
12. ↑  שבוע הספר היהודי בלונדון, קול העם, 28 במאי 1956
13. ↑  ידידיה עופר, תערוכת הספר היהודי באנגליה, הצופה, 16 בפברואר 1958
14. ↑  רחל פרימור, "שבוע הספר העברי" נפתח היום בלונדון, מעריב, 7 בנובמבר 1976
15. ↑  הספר העברי להמוני הפועלים, דבר, 11 בפברואר 1954  
ברוב עם נפתח בחיפה שבוע הספר והסופר העברי, דבר, 21 בפברואר 1954
16. ↑  הערב פתיחת שבוע הספר והסופר בירושלים, על המשמר, 2 באפריל 1954
17. ↑  פינת דבר בתערוכת הספר העברי, דבר, 9 באפריל 1954
18. ↑  ננעלה תערוכת הספר העברי, הארץ, 11 באפריל 1954
19. ↑  שבוע הסופר והספר ייערך בחיפה, מעריב, 6 בפברואר 1956
20. ↑  חג מתן הספר, או - שבוע הספר העברי, דבר, 23 בינואר 1959
21. ↑  "קרית שמחה" תוקם בת"א בחג העצמאות, הַבֹּקֶר, 4 במאי 1959
22. ↑  יריד ספרים בת"א, הארץ, 10 במאי 1959
23. ↑  יצחק בן ישראל, ההנחות לרוכשי ספרים עבריים, דבר, 11 במאי 1959  
בשולי חג הספר העברי, על המשמר, 15 במאי 1959
24. ↑  לקראת חג הספר העברי, חרות, 1 במאי 1959
25. ↑  חג הספר העברי, הצופה, 8 במאי 1959
26. 1 2  נפתח שבוע הספר העברי, הארץ, 5 במאי 1961
27. ↑  נסתיים שבוע הספר העברי, הצופה, 17 במאי 1961
28. ↑  בגלל הקורונה: שבוע הספר לא יתקיים השנה, באתר ynet, 28 במאי 2020
29. ↑  טקסט רץ, שבוע הספר: מי? כמה? ולמה ומתי?, באתר טקסט רץ
30. 1 2 3  נפתח שבוע הספר העברי, למרחב, 23 במאי 1962
31. 1 2  נפתח שבוע הספר העברי, דבר, 6 ביולי 1967
32. 1 2  נפתח שבוע הספר העברי, דבר, 21 במאי 1975
33. 1 2  נפתח שבוע הספר העברי, דבר, 2 ביוני 1977
34. ↑  שבוע הספר העברי נפתח אתמול באילת, מעריב, 5 במאי 1974
35. ↑  אלעד שור, בוטלו אירועי "שבוע הספר העברי" בפריפריה, באתר ערוץ 20, 7 במאי 2017.
36. ↑  שבוע הספר עוזב את הפריפריה - ישראל היום 08.05.17
37. 1 2  יריד הספרים שנפתח אתמול בתל אביב (תמונה), מעריב, 15 במאי 1974
38. 1 2 3  77 מו"לים, 15 אלף ספרים ־ ביריד בתל־אביב, מעריב, 13 במאי 1976
39. 1 2 3  ספרים רבותי ספרים, מעריב, 17 ביוני 1987
40. 1 2  שבוע הספר העברי (תמונה), דבר, 18 ביוני 1981
41. 1 2 3  נפתח שבוע הספר, על המשמר, 16 במאי 1973
42. ↑  נפתח שבוע הספר העברי, דבר, 12 ביוני 1980
43. 1 2  נפתח שבוע הספר העברי, דבר, 3 ביוני 1982
44. ↑  בחיפה שבוע הספר OUT חודש הקריאה IN, עירונט 392, אתר עיריית חיפה
45. ↑  "שבוע הספר העברי" חוזר לחיפה!, 21 במאי 2019, אתר חיפה-חיפה
46. ↑  נפתח שבוע הספר העברי, הארץ, 12 במאי 1963
47. ↑  נפתח שבוע הספר העברי, למרחב, 6 במאי 1969
48. ↑  נפתח שבוע הספר, למרחב, 6 ביולי 1967
49. ↑  מערכת האתר, שבוע הספר התורני - מאירים את העולם עם עושר תורני, באתר ערוץ 7
50. ↑  יואל דר, שבוע הספר הערבי נפתח אתמול בבית הגפן בחיפה, דבר, 10 באוקטובר 1977
51. ↑  מסתיים שבוע הספר הערבי, מעריב, 28 בספטמבר 1980
52. ↑  "בית אבי" של יגאל אלון תורגם לערבית, דבר, 23 באוקטובר 1983
53. ↑  ראובן בן צבי, בשבוע הספר הערבי יהיו ספרים תוניסים, מעריב, 13 באוקטובר 1985
54. ↑   חוק הספרים (חובת מסירה וציון הפרטים), התשס"א-2000, בספר החוקים הפתוח
55. ↑  מה קראנו השנה ומה השתנה בספר העברי ב-70 שנות המדינה?, באתר web.nli.org.il
56. ↑  נתוני ההוצאה לאור בישראל באתר הספרייה הלאומית, באתר web.nli.org.il
57. ↑  לקראת שבוע הספר מפרסמת הספרייה הלאומית את נתוני הוצאת הספרים בשנה שחלפה, באתר הספרייה הלאומית, ‏2018